Koʻksuv
Koʻksuv – Toshkent viloyati Boʻstonliq tumanidagi daryo. Chatqol daryosining oxirgi oʻng irmogʻi. Piskom togʻ tizmasining janubi-sharqiy yon bagʻridan boshlanadi. Piskom bilan Mingtuxum togʻ tizmalari oraligʻidan janubi-gʻarbga oqadi. Chorboq suv ombori barpo etilishi bilan Koʻksuv Burchmulla qishlogʻidan bir oz quyida shu suv omboriga quyiladigan boʻldi. Uzunligi 60 km, havzasining maydoni 398 km². Qor va muzliklardan toʻyinadi. Suvi fevral oxiridan koʻpaya boshlaydi, may – iyunda eng koʻp boʻladi. Oʻrtacha yillik suv sarfi 12m³/sek. Koʻksuvga umumiy uzunligi 130 km boʻlgan 70 tacha soy va jilgʻalar quyiladi. Shulardan eng yirigi – Kulosiyosoy (11 km).